鸿门舞剑歌
汪宗臣 (Yuan)
黑云压垒骓嘶风，荆轲聂政粗豪同。舞筵闪动青蛇影，焉知火帝生真龙。一剑剡剡匹夫勇，一剑翼翼随西东。壮士长戈气罥虹，扫开霾曀曦光融。尊前张胆不为屈，生彘脔割吞群凶。子房笑语指顾顷，奚啻脱车深淖中。平阳帝谱炎精动，玉蜿蜒夜当其锋。秦关恍服汤武出，赤帜弥张天下雄。金刀赫灵汉剑奋，乌江落日楚剑空。美人没草骓没水，项庄何处鸣秋蛩。